Planne met water-meterlesings | Mossel Bay Advertiser
Planne met water-meterlesings
Friday, 13 April 2018, 08:28
Mosselbaai se munisipale bestuurder, adv Thys Giliomee (voor) nooi inwoners met watermeterlesingsprobleme om met Kobus van Niekerk (regs) by die munisipaliteit in verbinding te tree. Kobus Bruwer, die waarnemende hoof finansiële beampte, (links) kyk toe.Foto: Nickey le Roux
MOSSELBAAI NUUS - Die Mosselbaai-munisipaliteit het die dienste van 'n afgetrede hoof finansiële beampte, mnr Kobus van Niekerk bekom om die klagtes oor die waterverbruikmonitering te bestuur.
Boonop nooi die munisipale bestuurder, adv Thys Giliomee, inwoners wat klagtes oor die watermeterverbruiksmonitering het, om Kobus van Niekerk (044 606 5000) te kontak om seker te maak probleme word uitgeklaar.
Die stap volg ná probleme ondervind is nadat die waterverbruikmonitering uitgekontrakteer is aan Ikapa Reticulation and Flow. Dié maatskappy is verantwoordelik vir die bestuur en programmatuur vir die lees van water en elektrisiteitsmeters.
Terselfdertyd het die munisipaliteit 'n nuwe lesingskedule geïmplementeer, waardeur gepoog word om die munisipale lesingskedule nader aan die heffingsdatums te bring om verbruikers in staat te stel om beter kontrole oor verbruike te kan uitoefen deur vroeër bewus te word van hoë verbruik.
Die aanstelling van Kobus van Niekerk is juis om te verseker dat die kontrakteur daagliks gemoniteer en bestuur word. Die munisipaliteit is gevolglik van dag tot dag presies seker hoeveel meterlesers aan diens is, watter meters gelees is, en waar, indien enige, probleme oopgeduik het.
Boonop is 'n subkontrakteur uitgeskakel en is van die ou meterlesers, wat tevore van nie-betaling gekla het, weer deur die hoofkontrakteur in diens geneem.
Die skuif van lesingsdatums mag daartoe lei dat lesingsperiodes verskil van dit waaraan verbruikers gewoond was.
"Inwoners hoef nie bekommerd te wees dat dienste skielik meer gaan kos nie, aangesien die munisipaliteit se finansiële stelsel verseker dat niemand gepenaliseer kan word weens 'n langer of korter lesingsperiode nie. Soos wat die lesingsperiode langer of korter aangepas word, word die glyskale waarteen gehef word, ook groter of kleiner aangepas," aldus die munisipale woordvoerder, mnr Colin Puren.
"Ons stelsel stel egter die heffings reg sodra 'n ware lesing verkry word en verbruikers sal dus nie gepenaliseer word nie. 'n Kontrakteur wat onlangs per tender vir die meterlesings aangestel is, is 'n grasieperiode met leseingspersentasies gegun.
"Ons vra graag verbruikers se samerwerking om die kontrakteur vrye toegang tot watermeters te verseker.
"Meterlesers behoort identifiseerbaar te wees met Ikapa-kleredrag en 'n Ikapa-identiteitskaart. Indien persone nie duidelik identifiseerbaar is nie, kan u die munisipaliteit kontak.